Sorsan I hallitus

Sorsan I hallitus oli Suomen tasavallan 56. hallitus, jonka muodostivat SDP, Keskustapuolue, RKP ja LKP. Paasion II hallituksen eron jälkeen aloittanut hallitus toimi 1013 päivän ajan 4. syyskuuta 1972 – 13. kesäkuuta 1975 ja nousi Suomen siihen saakka toiseksi pitkäikäisimmäksi hallitukseksi vuosina 1932–1936 istuneen Kivimäen hallituksen jälkeen.

 Hallituksen muodostaminen ja toiminta 
Kesäkuussa 1969 SDP:n puoluesihteeriksi valittu ja suurelle yleisölle siihen asti täysin tuntematon Kalevi Sorsa oli lyhyessä ajassa noussut poliitikkona asemaan, jonka saavuttamiseen useimmilta muilta oli mennyt vuosikymmeniä, ja hän oli ohittanut Ahti Karjalaisen presidentti Urho Kekkosen luottomiesten joukossa. Edellisessä Paasion hallituksessa Sorsa oli toiminut keskeisessä roolissa ulkoministerinä. Edellisen pääministerin Rafael Paasion ehdotuksesta Kekkonen nimitti Sorsan hallitustunnustelijaksi elokuussa 1972, ja kuukauden kestäneiden neuvottelujen jälkeen ministerilista ja hallitusohjelma olivat valmiit. Antti Blåfield ja Pekka Vuoristo: Kalevi Sorsan suuri rooli, s. 67–68. Helsinki: Kirjayhtymä, 1985. .

SDP:n eduskuntaryhmän valitsemien ministerien joukosta opetusministeri Ulf Sundqvistia ja oikeusministeri Matti Louekoskea pidettiin Sorsan luottomiehinä, mutta heidän poliittinen kokemuksensa oli vähäinen. Työministeri Valde Nevalainen ja toinen valtiovarainministeri Esko Niskanen olivat kokeneita poliitikkoja, mutta heidän suhteensa pääministeriin olivat ongelmalliset. Keskusta olisi halunnut jäädä kaksien tappiollisten eduskuntavaalien jälkeen oppositioon, mutta presidentti Urho Kekkonen pakotti sen menemään mukaan hallitukseen. Liberaaleja edustaneella liikenneministeri Pekka Tarjanteella ei ollut päivääkään ministerikokemusta, kun taas RKP:sta tulivat mukaan puolueen kestoministerit, kauppa- ja teollisuusministeri Grels Teir ja puolustusministeri Kristian Gestrin. Blåfield & Vuoristo, 1985, s. 68–69.   

Hallitus aloitti toimintansa hyvien taloudellisten näkymien alla, jotka mahdollistivat kalliidenkin sosiaalisten uudistusten, kuten eläkepaketin ja kansanterveyslain toteuttamisen. Sorsan hallitus alkoi myös suunnitella suuria investointeja teollisuuteen. Suomen ensimmäinen neuvostovalmisteinen ydinvoimala oli jo rakenteilla Loviisassa, ja toinenkin oli jo tilattu. Hallitus ajautui kuitenkin ongelmiin taloudellisen tilanteen muututtua Lähi-idän öljykriisin myötä. Hallitus joutui rajoittamaan maan rahankäyttöä.
Sorsan I hallitus erosi keväällä 1975 Keskustan edus­kunta­ryhmän ilmoitettua, ettei se voinut hyväksyä kehitysalueita koskevia lain­säädäntö­hankkeita sellaisina kuin hallitus­puolueet olivat asiasta sopineet. Tasavallan presidentti hajotti eduskunnan määräämällä eduskuntavaalit syyskuulle 1975. Sorsan hallituksen jälkeen vaaleihin ja heti niiden jälkeiseen aikaan saakka istui virkamiehistä koostunut Liinamaan hallitus.

Ministerinvaihdokset
 Kauppa- ja teollisuusministeri Grels Teir siirtyi vuoden 1973 alussa Valtiokonttorin pääjohtajaksi ja hänen tilalleen tuli Helsingin yliopiston yleisen valtio-opin professori, RKP:n puheenjohtaja Jan-Magnus Jansson.Mitä-Missä-Milloin, Kansalaisen vuosikirja 1974, s. 27. Helsinki: Otava, 1973. . Jansson puolestaan siirtyi lokakuun alussa 1974 Hufvudstadsbladetin päätoimittajaksi ja uudeksi kauppa- ja teollisuusministeriksi tuli puolustusministeri Kristian Gestrin. Gestrinin tilalle puolustusministeriksi tuli Teollisuuden Vakuutus Oy:n toimitusjohtaja, varatuomari Carl-Olaf Homén. Mitä-Missä-Milloin, Kansalaisen vuosikirja 1976, s. 14. Helsinki: Otava, 1975. .
 Ulkomaankauppaministeri Jussi Linnamo erosi hallituksesta toukokuussa 1973 niin kutsutun Zavidovo-vuodon vuoksi ja hänen tilalleen tuli pääministerin sihteeri Jermu Laine.Mitä-Missä-Milloin 1974, s. 52.
Maa- ja metsätalousministeri Erkki Haukipuro siirtyi elokuun alussa 1973 Oulun läänin maaherraksi ja hänen tilalleen hallitukseen tuli kansanedustaja Heimo Linna.Mitä-Missä-Milloin 1974, s. 59.
 Toinen sosiaali- ja terveysministeri Pentti Pekkarinen menehtyi auto-onnettomuudessa saamiinsa vammoihin tammikuussa 1975 ja hänen tilalleen ministeriksi tuli kansanedustaja Reino Karpola.Mitä-Missä-Milloin 1976, s. 30.

 Kokoonpano 
Lähde:

 Lähteet 

Luokka:Suomen hallitukset